CMC ตั้ง “7มกรา” ลุยสร้าง 2 คอนโดแบรนด์ “CYBIQ” จ่อบุ๊ครายได้ 960 ลบ. Q3/66
CMC แต่งตั้ง “7มกรา” เข้าบริหารงานก่อสร้างแคมปัสคอนโดแบรนด์ “CYBIQ” บน 2 ทำเล “รามคำแหง 24” และ“รัชดา 36” เริ่มก่อสร้างตามแผน 1 ส.ค.65 ระยะเวลา 12 เดือน จึงคาดว่าจะสามารถรับรู้รายได้ทั้ง 2 โครงการกว่า 960 ล้านบาท ภายในไตรมาส 3/66
CMC ตั้ง “7มกรา” เข้าบริหารงานก่อสร้างคอนโดแบรนด์ “CYBIQ” บน 2 ทำเล “รามคำแหง 24-รัชดา 36” จ่อบุ๊ครายได้เพิ่ม 960 ลบ. ในไตรมาส 3/66
15 ก.ค. 2565

นายแพทย์วิเชียร แพทยานันท์ ประธานเจ้าหน้าที่บริหาร บริษัท เจ้าพระยามหานคร จำกัด (มหาชน) หรือ CMC เปิดเผยว่า บริษัทฯ ตั้งใจคัดเลือกผู้รับเหมาที่มีความชำนาญมีประสบการณ์ในการบริหารงานด้านวิศวกรรมการก่อสร้างที่ได้รับมาตรฐานระดับสากลโดยเปิดกว้างให้ผู้รับเหมาก่อสร้างมืออาชีพจากทั่วประเทศ เพื่อเร่งเดินหน้าก่อสร้างให้ลุล่วงตามแผนก่อสร้างโครงการมูลค่ารวมกว่า 4 พันล้านบาทภายในปีนี้
โดยเมื่อช่วงไตรมาส 1 บริษัทประเดิมก่อสร้างโครงการแรกชาโตว์ อินทาวน์ รัชโยธิน (Chateau in Town Ratchayothin) โดยบริษัท เวล เกรด เอ็นจิเนียริ่ง จำกัด (มหาชน) หรือ WGE ขณะนี้ความคืบหน้าการก่อสร้างเป็นไปตามที่กำหนดไว้ คาดสร้างเสร็จและสามารถรับรู้รายได้กว่า 850 ล้านบาทภายในไตรมาส 1/66
ส่วนการก่อสร้างของโครงการคอนโดมิเนียมแบรนด์ใหม่ “CYBIQ” (ไซบิค) ซึ่งเปิดตัวแล้วบน 2 ทำเลเศรษฐกิจ ได้แก่ CYBIQ พระราม 9 – รามคำแหง 24 มูลค่า 300 ล้านบาท พัฒนาโดย CMC และ CYBIQ รัชดา 36 มูลค่า 660 ล้านบาท พัฒนาโดยบริษัท สยามนคร จำกัด (SNC) บริษัทในเครือ โดยแต่งตั้งให้บริษัท 7มกรา จำกัด หนึ่งในผู้เชี่ยวชาญด้านงานก่อสร้างงานโยธากว่า 10 ปีที่ประสบความสำเร็จในการก่อสร้างโครงการขนาดใหญ่หลายโครงการ เป็นผู้ชนะดำเนินการบริหารงานก่อสร้าง ด้วยงบประมาณการก่อสร้างกว่า 500 ล้านบาท ซึ่งการลงนามระหว่าง CMC กับ 7มกรา เพื่อก่อสร้าง 2 โครงการแบรนด์ใหม่ “CYBIQ” (ไซบิค) ครั้งนี้ ถือเป็นการผนึกกำลังกันครั้งสำคัญที่จะร่วมกันสร้างประสบการณ์การอยู่อาศัยที่ดีมีคุณภาพสูงและตรงกำหนดเวลา ตอบโจทย์ทุกความต้องการของลูกค้าทุกกลุ่มเป้าหมาย
ทั้งนี้ แผนการก่อสร้างโครงการ CYBIQ พระราม 9 – รามคำแหง 24 และ CYBIQ รัชดา 36 โดยบริษัท 7มกราคม จำกัด จะเริ่มในวันที่ 1 ส.ค.65 ด้วยระยะเวลาการก่อสร้าง 12 เดือน ซึ่งทำให้ CMC และ SNC สามารถรับรู้รายได้จากทั้ง 2 โครงการแบรนด์ “CYBIQ” (ไซบิค) มูลค่ากว่า 960 ล้านบาท ภายในไตรมาส 3/66 และจากโครงการคอนมิเนียมที่จะสร้างเสร็จพร้อมโอนกรรมสิทธิ์ในปี 66 ขณะนี้จำนวน 3 โครงการจะทำให้บริษัทมี Inventory เพิ่มกว่า 700 ยูนิต และคาดจะรับรู้รายได้มากกว่า 1.8 พันล้านบาท
ด้านนางสาวอนงค์ลักษณ์ แพทยานันท์ กรรมการผู้จัดการ CMC เปิดเผยว่า สำหรับโครงการแบรนด์ใหม่ “CYBIQ” (ไซบิค) เจาะตลาดแคมปัสคอนโดในสังคมคุณภาพ บนทำเลเศรษฐกิจใกล้สถานศีกษาและใกล้แหล่งงานจำนวนมาก จุดเด่นรองรับกลุ่มนักการลงทุนโดยเฉพาะนักลงทุนหน้าใหม่หรือเพิ่งเริ่มต้นทำธุรกิจที่กำลังมองหาโอกาสการลงทุนเพื่อผลตอบแทนระยะยาว จากการที่นักศึกษามองหาที่พักอาศัยสำหรับเช่าใกล้สถานศึกษา รวมถึงกลุ่มนักศึกษาที่มองหาที่พักอาศัยเพื่ออยู่ระหว่างเรียนและต่อยอดในช่วงทำงานได้เลย
สำหรับโครงการ CYBIQ พระราม 9 – รามคำแหง 24 พัฒนาโดย บริษัท เจ้าพระยามหานคร จำกัด (มหาชน)  CMC เป็นคอนโดมิเนียม Low Rise 8 ชั้น จำนวน 121 ยูนิต ตอบโจทย์การใช้ชีวิตของกลุ่มคนสมัยใหม่ที่ต้องการเปิดประสบการณ์ที่แตกต่าง พร้อม FACILITY ครบครัน บนทำเลใจกลางรามคำแหง เพียง 1 นาที ถึงมหาวิทยาลัยรามคำแหง ใกล้มหาวิทยาลัยอัสสัมชัญ มหาวิทยาลัยนานาชาติแสตมฟอร์ด MRT รามคำแหง แยกลำสาลีจุด Interchange ระหว่างรถไฟฟ้าสายสีเหลืองและสายสีส้ม ราคาเริ่มต้นเพียง 1.99 ล้านบาท
ส่วนโครงการ CYBIQ รัชดา 36 พัฒนาโดยบริษัท สยามนคร จำกัด SNC (ในเครือ CMC) เป็นคอนโด Low Rise 8 ชั้น 2 อาคาร รวม 325 ยูนิต บนทำเลย่านรัชดาใจกลางเมืองเดินทางสะดวกสบายและยังเป็นที่รู้จักในฐานะ China Town แห่งที่สองของกรุงเทพฯ ใกล้รถไฟฟ้าสายสีเหลือง เชื่อมต่อถนนหลักได้หลายเส้นทางทั้งถนนรัชดา, ลาดพร้าว, โชคชัย 4 พร้อม FUNCTION ที่ตอบสนองรูปแบบการใช้ชีวิตอย่างลงตัว LOBBY และโถงต้อนรับ แยกทุกอาคารให้คุณใกล้ชิดธรรมชาติมากขึ้นและมีสุขภาพที่ดีขึ้น ราคาเริ่มต้นเพียง 1.59 ล้านบาท* ซึ่งขณะนี้มียอดจองแล้วกว่า 50% โดยทั้ง 2 โครงการถือเป็นสินทรัพย์ชิ้นใหญ่ที่ควรค่าแก่การเป็นเจ้าของ ตอบโจทย์ทั้งการลงทุนระยะกลางและระยะยาว มีความต้องการในการเช่าที่สูงและสามารถปล่อยเช่าได้ในราคาสูงเช่นกัน ตอบสนองความต้องการลงทุนที่สม่ำเสมอและมั่นคง